Die Wes-Mebon (Khmer: ប្រាសាទមេបុណ្យខាងលិច) is ’n 11de-eeuse tempel in Angkor, Kambodja. Dit staan op ’n kunsmatige eiland in die middel van die Wes-Baray, die grootste reservoir van die Angkor-gebied. Dit is nie bekend wanneer dit gebou is nie, maar daar is aanduidings dat dit in die 11de eeu onder konings Suryavarman I en Udayadityavarman II geskied het. In die droë seisoen kan die tempel oor die land bereik word. In die reënseisoen styg die water van die Wes-Baray en word die terrein waarop die tempel gebou is, ’n eiland. Die ontwerp van die tempel is vierkantig, met sye wat sowat 100 m lank is. Rondom was kleiner torings. In die middel van die vierkant was ’n steenplatform wat met ’n pad van lateriet en sandsteen aan die oostelike muur verbind was. Die platform, pad en ’n groot deel van die oostelike muur en torings het behoue gebly. Die grootste deel van die tempel is vernietig, hoewel die buitelyne van steen sigbaar is wanneer die baray se water laag is. Geen sentrale heiligdom is sigbaar nie, hoewel die platform ’n relatief klein struktuur kon gehuisves het.